Anders Samuelsen (RV), 2002-11-15:
Lad os lige tage det sidste først.
Det er fuldstændig korrekt, og det blev oven i købet hørt helt korrekt af Enhedslistens ordfører, at Det Radikale Venstre har lagt et forslag frem om, hvordan man sænker skatten på arbejde. Det betyder også, at de lettelser, der kommer, er målrettet folk i arbejde, for vores målsætning er egentlig ikke i den sidste ende at lette skatten i kroner og øre for den enkelte, men at sikre, at vi får et øget arbejdsudbud i det her samfund, så vi også har et velfærdssamfund om 10 år.
Det er simpelt hen socialpolitik, der vil noget, i modsætning til den form for socialpolitik, hvor man tænker 14 dage eller 3 uger frem.
Så det var svar på det spørgsmål.
Der er jo altså lige den lille detalje, når vi nu er inde omkring topskatteområdet, at da SR-regeringen kom til, var topskatten jo omkring 68 pct., og da vi forlod den, var den på 63 pct. Hvem var det, der efterlod en topskat på 68 pct.?
Det var De Konservative.
Så man må da sige, at vi faktisk også tog fat i den ende, og det står vi ved.
At sænke skatten på arbejde og at tilpasse vores systemer til de udfordringer, vi står over for, er en fortløbende proces, og den proces har Det Radikale Venstre været en del af.
Derfor så vi også frem til at skulle fortsætte den proces, når den seneste skattereform var fuldt indfaset, hvilket den ville være i 2002, og derefter gå over til det næste skridt: fortsat at lette skatten på arbejde.
Derfor lagde vi et forslag frem.
Men som sagt må man jo nok sige, at det er nogle andre boller, der er kommet på suppen siden; det er i hvert fald en anden regering, der sidder ved magten.
Vi har jo forstået i dag, især på den konservative ordfører, at dette forslag primært er et frontalt angreb mod janteloven.
Jeg mener faktisk, at med det her forslag går man den stik modsatte vej, for man indfører jo § 11 i janteloven: Jo mere du slesker, jo bedre du er til at sleske, jo mere skal du belønnes. I stedet for at have et gennemskueligt skattesystem, hvor ens indkomster beskattes ens, gør man det fuldstændig modsatte med det her.
Man sørger for, at hvis man i en bestemt høj grad er in hos virksomhedsledelsen og har en meget høj indkomst, vil man kunne få gavn at dette forslag, så vil man kunne liste sig frem til at skulle betale mindre i skat end den medarbejder, der måske nærmest tjener det samme, men som ikke lige er in i øjeblikket.
Det er ikke rimeligt.
Det må være rimeligt, at vi i det danske samfund og herinde i Folketinget går efter og arbejder på at få et skattesystem, som er gennemskueligt, som arbejder ud fra et ganske enkelt princip, som hedder, at ens indkomst beskattes på den samme måde.
Det skal være et system, hvor man kan sige: Du får din løn, du bliver beskattet af den, alle bliver beskattet på samme måde, afhængig af hvad de tjener, og det er efter de samme principper.
Så kan du bagefter selv bruge dine penge til det, du vil, og de penge, som du så eventuelt bruger til at investere i aktier, bliver også beskattet på ens vilkår for alle.
Det må da være en ordentlig måde at tænke på.
Man kunne næsten sige, at det burde være en ordentlig konservativ måde at tænke på.
Men det er altså ikke det, der er tilfældet for regeringen med det her forslag.
Det her forslag trækker absolut i modsat retning, og vi er lodret imod.
Det koster oven i købet en del penge, og vi har ikke fundet, hvordan de penge skal finansieres.
Diverse ministerier har regnet på det op til flere gange og har bekræftet, at forslaget hænger sammen.
Det er en ordentlig måde at gøre det på, en måde, som kommer alle til gavn og ikke kun en lille udsøgt gruppe, som det, der lægges op til i det her forslag. Det Radikale Venstre er lodret imod forslag i stil med det her.